אינדיווייר

אינדיווייר (באנגלית: IndieWire) הוא אתר אינטרנט העוסק בתעשיית הקולנוע ובביקורת קולנוע, אשר נוסד בשנת 1996. בתחילה התמקד האתר בעיקר בקולנוע עצמאי, אך בהמשך הרחיב את סיקורו כך שיכלול "את כל היבטי הוליווד ועולמות הטלוויזיה והזרמת המדיה המתפתחים". האתר שייך לחברת Penske Media Corporation.

 היסטוריה 
הניוזלטר המקורי של IndieWire הושק ב־15 ביולי 1996, תחת הסלוגן "שירות החדשות היומי לקולנוע העצמאי". האתר הושק כפרסום דוא"ל יומי חינמי על ידי יוצרי קולנוע וכותבים מניו יורק ולוס אנג'לס – יוג'ין הרננדז, מארק רבינוביץ', שרי ברנר, רוברטו א. קוסדה ומארק ל. פיינסוד.

בתחילה הופץ לכמה מאות מנויים בלבד, אך מספר הקוראים גדל במהירות והגיע ל־6,000 לקראת סוף 1997.

בינואר 1997, הופיע האתר לראשונה בפסטיבל סאנדנס והחל לסקר פסטיבלים לקולנוע. בנוסף לסיקור מקוון, הפיק המגזין מהדורות מודפסות שכונו indieWIRE: On The Scene. עקב הדפסתן באתר הפסטיבל, בסגנון פשוט ובשחור־לבן, הצליחה המהדורה לספק חדשות מוקדמות יותר מאלה של כתבי העת ההוליוודיים המסורתיים כמו Variety ו־The Hollywood Reporter, שהודפסו בלוס אנג'לס.

האתר נרכש על ידי חברת SnagFilms ביולי 2008. ב־8 בינואר 2009 הודיע העורך יוג'ין הרננדז על השקת גרסה מחודשת של האתר, "שנעשתה מתוך מחשבה מחודשת על כולו".

חברת Penske Media רכשה את האתר ב־19 בינואר 2016. תנאי העסקה לא פורסמו.

 תיאור 
תחילה התמקדה IndieWire בקולנוע עצמאי, אך עם הזמן התרחבה גם לסיקור קולנוע מסחרי, טלוויזיה ומדיה זורמת (סטרימינג). למערכת האתר צוות של 26 עובדים, בהם המו"ל ג'יימס ישראל, העורכת הראשית דיינה האריס-ברידסון, מנהלת התוכן קייט ארבלנד, המנהל הדיגיטלי כריסטיאן בלאובלט, העורך הראשי בפועל ראיין לטנציו, והעורכת אן תומפסון.

 ביקורת והוקרה 
במגזין Wired בשנת 1997, כתבה ג'נל בראון: "ל-IndieWire כמעט ואין תחרות: כתבי עת כמו The Hollywood Reporter ו-Variety אמנם מסקרים קולנוע עצמאי, אך עושים זאת מזווית הוליוודית, תוך טשטוש בעומס של חדשות מיינסטרים. כפי שמציין הקולנוען דאג וולנס, IndieWire הוא אחד המקומות הבודדים שבהם יוצרים יכולים לעקוב באופן עקבי ואמין אחרי פסטיבלי קולנוע קטנים שבדרך כלל מתעלמים מהם, אילו סרטים עולים לאקרנים ומה חושבים יוצרים אחרים."

בשנת 2002, מגזין Forbes כלל את IndieWire, יחד עם שבעה אתרים נוספים, בקטגוריית "הערכת קולנוע" ברשימת "הטובים ביותר ברשת", ותיאר את התכונה החזקה ביותר שלו כ"לוחות שוקקים ביוצרים", ואת החיסרון כ"מנוע חיפוש איטי במיוחד".

IndieWire זכתה לשבחים מהמבקר רוג'ר איברט.

בשנת 2012, IndieWire זכתה בפרס Webby בקטגוריית סרטים וקולנוע.

בשנת 2022, צוות האתר כולו זכה בתואר "האתר הטוב ביותר, ארגון חדשות מסורתי" מטעם מועדון העיתונות של לוס אנג'לס במסגרת טקס פרסי העיתונות של דרום קליפורניה. השופטים ציינו שהאתר "עמוס בניתוחים של נושאי בידור, שלא לדבר על עומק רוב הכתבות שמופיעות באתר. מרתק ומעורר מחשבה".

 סקר המבקרים 
סקר המבקרים של IndieWire הוא סקר שנתי שמכיר בסרטים האמריקאיים והבינלאומיים הטובים ביותר, ומדרג עשרה סרטים ב-15 קטגוריות שונות. הזוכים נבחרים על פי הצבעות של מבקרי האתר ומבקרים נוספים מרחבי העולם.
ראו גם
 עיתונות מקוונת
 הוליווד ריפורטר

 קישורים חיצוניים 

 IndieWire

 IndieWire: Movie History Has Never Been More Accessible, So Why Do Classic Film Fans Still Feel It’s Threatened?



הערות שוליים

קטגוריה:קולנוע
קטגוריה:קולנוע בארצות הברית
קטגוריה:מפיקי קולנוע אמריקאים
קטגוריה:חברות אמריקאיות להפקת סרטים
קטגוריה:אתרי חדשות
קטגוריה:עיתונות
קטגוריה:אינטרנט
קטגוריה:תקשורת המונים
קטגוריה:מדיה דיגיטלית
קטגוריה:ביקורת התקשורת